மச்சலி (புலி)

மச்சலி (T-16) (machali) என்று அழைக்கபட்டது இந்தியாவின் ரண்ர்தம்போர் தேசிய பூங்காவில் வாழ்ந்த ஒரு வங்காளப் புலி ஆகும். 1997 வசந்த காலத்தில் பிறந்த இப்புலி, 2016 ஆகத்து 18 அன்று இறந்தது.

2000 களின் முற்பகுதியில் பூங்காவில் புலிகளின் எண்ணிக்கையை அதிகரிப்பதில் மச்சலி முக்கியப் பங்கு வகித்தது. இப்புலியானது புலிகளின் ராணி தாய், ரந்தம்பூர் புலி ராணி, ஏரிகளின் பெண்மணி, முதலை கொலையாளி போன்ற பட்டங்களுடன் கொண்டாடப்பட்டது. இந்தியாவின் மிகவும் பிரபலமான புலியாகவும், இறப்பதற்கு முன்பு, காடுகளில் வாழ்ந்த மிக வயதான பெண்புலியாகவும் இது கருதப்பட்டது.

மச்சாலியின் செயற்கருஞ் சாதனைகளால் ஈர்க்கப்பட்டு அதைக் காணவந்த சுற்றுலாப் பயணிகளின் காரணமாக இந்தியா ஆண்டுக்கு சுமார் 10 மில்லியன் அமெரிக்க டாலர்களை ஈட்டியது. புலிகளைப் பாதுகாப்பதில் இது ஆற்றிய பங்களிப்பிற்காகவும், இந்தியாவிற்கு குறிப்பிடத்தக்க வருமானத்தை சுற்றுலா தலத்திற்கு ஈட்டித் தந்ததற்காக இருந்ததற்காக, புலிகளுக்கான பயண ஏற்பாட்டாளர் குழுமத்தினரால் (Travel Operators For Tigers) "வாழ்நாள் சாதனையாளர் விருது"  மச்சலிக்கு வழங்கப்பட்டது.

 வாழ்க்கை 
மச்சாலி 1997 ஆம் ஆண்டு வசந்த காலத்தில் பிறந்தது. இதன் உடன் பிறந்த இரண்டு பெண் குட்டிகளில் மச்சிலி ஆதிக்கம் செலுத்தும் குட்டியாகவும், வலிமையானதாகவும் இருந்தது. இதன் முகத்தில் மீன் போன்ற சின்னம் இருந்ததால் மச்சிலி என்ற பெயரைப் பெற்றது. இதன் தாய்ப் புலியின் உடலிலும் அப்படி ஒரு சின்னம் இருந்ததால் இதன் தாய் மச்சாலி I என்ற பெயரைப் பெற்றிருந்தது. மச்சிலி என்பதற்கு இந்தியில் 'மீன்' என்பது பொருளாகும். இது இரண்டு வயதிலேயே தனியாக வேட்டையாடும் ஆற்றலைப் பெற்றது. ஆதிக்கம் மிகுந்த வலிமையான புலி தனக்குப் போட்டியாக இன்னொரு புலி இருப்பதை விரும்பாது. அதுபோல மச்சிலி தனது தாயின் பிரதேசத்தின் ஒரு பகுதியைஆன ரத்னம்பூர் ஏரிக்கரையைக் கைப்பற்றி தனக்கான எல்லைப் பகுதியை வகுத்துக் கொண்டது.

புலிகள் பொதுவாக இரண்டு அல்லது மூன்று குட்டிகளை ஈனும். 1999 முதல் 2006 வரையிலான ஏழு ஆண்டுகளில், மச்சாலிக்கு பதினொரு குட்டிகள் பிறந்தன. அவற்றில் ஏழு பெண் குட்டிகள், நான்கு ஆண் குட்டிகளாகும். மச்சாலியின் சந்ததிகள் பூங்காவில் புலிகளின் எண்ணிக்கையை கணிசமாக அதிகரித்தன - 2004 இல் 15 புலிகள் இருந்த நிலையிலிருந்து, 2014 இல் 50 புலிகளாக அதிகரித்தது. இறுதியில், பூங்காவில் பாதிக்கும் மேற்பட்ட புலிகள் மச்சிலியின் வம்சாவளியைச் சேர்ந்தவையாக இருந்தன. 2008 ஆம் ஆண்டில், இதன் இரண்டு பெண் குட்டிகள் சரிஸ்கா தேசியப் பூங்காவுக்கு மாற்றப்பட்டன, மேலும் அந்தப் பூங்காவிலும் புலிகளின் எண்ணிக்கையை வெற்றிகரமாக அதிகரித்தன.

2014 ஆம் ஆண்டின் தொடக்கத்தில், மச்சாலி வழக்கமாக உலவும் பகுதியில் காணப்படவில்லை. இதனால் 200க்கும் மேற்பட்ட பூங்கா ஊழியர்கள் தேடுதல் வேட்டையைத் தொடங்கினர். சுமார் ஒரு மாதத்திற்குப் பிறகு மச்சிலி தென்பட்டது. அது நல்ல ஆரோக்கியத்துடன் இருப்பதாகத் தோன்றியது. காணாமல் போவதற்கு முன்பு பூங்கா ஊழியர்களால் உணவளிக்கப்பட்டு பராமரிக்கபட்ட போதிலும், இது தானே வேட்டையாடி தனக்கான இரையைப் பெற்று அடர்ந்த காட்டில் உயிர் வாழ்ந்து வந்தது தெரியவந்தது.

மச்சிலி அதன் வேட்டையாடும் திறமை, வலிமை போன்றவற்றிற்காக அறியப்பட்டது. குறிப்பாக 2003 ஆம் ஆண்டு 4.3 மீட்டர் நீளமுள்ள (14 அடி) சதுப்புநில முதலையுடன் ஏற்பட்ட பிரச்சனையில் அதை சண்டையிட்டுக் கொன்ற நிகழ்வு குறிப்பிடத்தக்கது. முதலையுடன் சண்டையின் விளைவாக, மச்சிலியின் இரண்டு கோரைப் பற்கள் பறிபோயின. ஆண் புலி மற்றும் பிற விலங்குகளிடமிருந்து தன் குட்டிகளைக் காக்கும் பொருட்டு இது  அளப்பரிய செயல்களைச் செய்து இது அப்போது காட்டிய மூர்க்கத்தனத்திற்கு பெயர் பெற்றது.

 அங்கிகாரங்கள் 
இந்தப் புலியால் ஈர்க்கப்பட்டு பாரவையிட வந்த வெளிநாட்டுச் சுற்றுலாப் பயணிகளால் இந்தியா ஆண்டுக்கு சுமார் 10 மில்லியன் அமெரிக்க டாலர்களை ஈட்டியது. புலிகளைப் பாதுகாப்பதில் இது ஆற்றிய பங்களிப்பிற்காகவும், இந்தியாவிற்கு குறிப்பிடத்தக்க வருமானத்தை ஈட்டி தந்தமைக்காகவும், புலிகளுக்கான பயண முகவர்களால் "வாழ்நாள் சாதனையாளர் விருத" வழங்கப்பட்டது.

2013 ஆம் ஆண்டில், இந்திய அரசாங்கம் மச்சிலி புலியின் சுற்றுச்சூழல், பொருளாதார பங்களிப்புகளுக்காக ஒரு நினைவு அஞ்சல் அட்டையையும், அஞ்சல் தலையையும் வெளியிட்டது.

 ஊடங்களில் 
உலகிலேயே அதிகம் ஒளிப்படம் எடுக்கப்பட்ட புலியாக மச்லி கருதப்படுகிறது. நேஷனல் ஜியோகிராஃபிக் மற்றும் அனிமல் பிளானட் ஆகிய தொலைக்காட்சி அலைவரிசைகளில் ஒளிபரப்பப்பட்ட டைகர் குயின் என்ற இதன் வாழ்க்கையைப் பற்றிய 50 நிமிட ஆவணப்படம் உட்பட பல வனவிலங்கு ஆவணப்படங்களில் இது இடம்பெற்றுள்ளது. 2012 ஆம் ஆண்டில், மச்லியின் கதை பிபிசியின் நேச்சுரல் வேர்ல்டில் "குயின் ஆஃப் டைகர்ஸ்: நேச்சுரல் வேர்ல்ட் ஸ்பெஷல்" என்ற பாகத்தில் ஒளிபரப்பப்பட்டது.

 பிற்கால ஆண்டுகளும் இறப்பும் 
முதுமையால், மச்சலி தனது இறுதி ஆண்டுகளில் கிட்டத்தட்ட தன் அனைத்து பற்களையும், ஒரு கண்ணின் பார்வையையும், தனது வலிமையையும் இழந்திருந்தது. தன் தனது கடைசி குட்டியான சுந்தரி என்ற புலியிடம் மச்சிலி தனது புல்வெளியை பறிகொடுத்து விரட்டப்பட்டது. மச்சிலியால் வேட்டையாட முடியாததால், பூங்கா ஊழியர்கள் அதற்கு இரையைப் போட்டுவிட்டுச் சென்றனர். இந்த செயல்கள் ஓரளவு சர்ச்சைக்குரியதாக மாறியது; புலி நிபுணர் உல்லாஸ் காரந்த் கருத்து தெரிவிக்கையில், இந்தச் செயல்களின் விளைவாக மச்சலி வாழ வேண்டியதை விட நீண்ட காலம் வாழ்ந்திருக்கக் கூடும், மேலும் உண்மையிலேயே காட்டு விலங்குகள் இயற்கையாகவே பிறக்க வேண்டும், வாழ வேண்டும், இறக்க வேண்டும் என்றார்.

2016 ஆகத்தில் மச்சலி கடுமையாக நோய்வாய்ப்பட்டது. அதன் மூப்பின் காரணமாக, அதற்கு அளிக்கும் மருந்துகள் தீங்கு விளைவிக்கும் அல்லது ஆபத்தானதாக மாறும் என்பதால், ரந்தம்போரின் ரேஞ்சர்களும் ஊழியர்களும் மச்சிலிக்கு சிகிச்சை அளித்து உதவுவது ஆபத்தானதாகக் கருதப்பட்டது. இந்நிலையில் இது 2016 ஆகத்து 18 அன்று இறந்தது. இப் புலி 19 ஆண்டுகள் வாழ்ந்தது. காடுகளில் புலிகளின் சராசரி ஆயுட்காலம் 12 ஆண்டுகள் என்பதால் இது மிக நீண்டகாலம் வாழ்ந்த காட்டுப் புலி என்பதாற்காக அறியப்படுகிறது. இறந்த மச்சிலிக்கு மிருந்த மரியாதையுடன் பாரம்பரிய இந்து சடங்குகளுடன் தகனம் செய்யப்பட்டது.

மச்சாலியின் வாழ்வின் கடைசி சில ஆண்டுகளை வனவிலங்கு திரைப்படப் படைப்பாளி எஸ். நல்லமுத்து படமாக்கினார். 'உலகின் மிகவும் பிரபலமான புலி' (The World's Most Famous Tiger) என்று பெயர் கொண்ட இந்தப் படத்தில், மச்சாலிக்கும் அதன் மகள் சுந்தரிக்கும் இடையிலான இரண்டு நிமிட மோதல் இடம்பெறுகிறது. இது மச்சாலி தான் ஆண்ட ரந்தம்போர் வனப்பகுதி மீதான கட்டுப்பாட்டை இழப்பதோடு, முன்னாள் துணைவர் அதனுடன்  தோழமையுடன் நடந்து கொள்ளும் அசாதாரண நிகழ்வோடு முடிகிறது.

 மேற்கோள்கள் 

 வெளி இணைப்புகள் 

 ரத்தம்பூர் பூங்காவின் தளம்
 ஆதித்யா சிங்கின் வலைப்பூ (புகைப்படங்களுடன்)
 மச்சலி முதலையுடன் சண்டையிடும் காணொளி
 தன் குட்டிகளைக் காக்க ஆண் புலியுடன் சண்டையிடும் மச்சலியின் காணொளி

பகுப்பு:இந்தியாவில் தனிப்பட்ட புலிகள்